കൊലപ്പെടുത്തണമെന്നു കരുതിയില്ലെന്ന് പ്രതിയുടെ മൊഴി പാലാ: പരീക്ഷകഴിഞ്ഞ് ഇറങ്ങിയ പെണ്കുട്ടിയെ കൊലപ്പെടുത്തണമെന്നു കരുതിയല്ല താന് വന്നതെന്നു പ്രതി അഭിഷേകിന്റെ മൊഴി. രണ്ടു വര്ഷമായി പെണ്കുട്ടിയുമായി അടുപ്പത്തിലായിരുന്നെന്നും എന്നാല് അടുത്ത കാലത്തായി നിതിനമോള് അകല്ച്ച കാണിച്ചതായും പ്രതി പോലീസിനോടു പറഞ്ഞു. പ്രണയ നൈരാശ്യമാണ് കൊലയ്ക്കു കാരണമെന്നാണ് പ്രതി പോലീസിനോടു പറഞ്ഞിരിക്കുന്നത്. എന്തിനാണ് കൈയില് ആയുധം സൂക്ഷിച്ചിരുന്നതെന്നു പോലീസ് ചോദിച്ചപ്പോള് അതു സ്വയം കൈയില് മുറവേല്പിച്ചു നിതിനമോളെ ഭയപ്പെടുത്താനാണ് കത്തികൊണ്ടുവന്നതെന്നായിരുന്നു പ്രതിയുടെ മറുപടി. പിന്നെ എങ്ങനെയാണ് സംഭവം കൊലപാതകത്തില് എത്തിയതെന്ന കാര്യം ഇനിയും വ്യക്തമായിട്ടില്ല. കൊലപാതകത്തിനു ശേഷം സംഭവസ്ഥലത്തുനിന്ന് ഓടിപ്പോകാനോ രക്ഷപ്പെടാനോ ശ്രമിക്കാതെ സമീപത്തെ സിമന്റ് ബഞ്ചില് ഇരിക്കുന്ന നിലയിലാണ് പ്രതിയെ ഓടിയെത്തിവര് കണ്ടത്.സ്ഥലത്ത് പട്രോളിംഗ് ഡ്യൂട്ടിയിലുണ്ടായിരുന്ന പോലീസ് എത്തി വാഹനത്തില് കയറാന് ആവശ്യപ്പെട്ടപ്പോള് ഒരു ഭാവ വ്യത്യാസവും കൂടാതെ ഇയാള് വാഹനത്തില് കയറി.